Katolikët në SHBA
Hispanikët amerikanë po largohen prej katoliçizmit dhe kisha shpreson në ndihmesën e Papës
Gati një e treta e katolikëve amerikanë janë hispanikë. Por, një raport i Qendrës Studimore Pew thotë se ata po i largohen katoliçizmit me ritëm të lartë. Në vitin 2010, 67% e hispaniko-amerikanëve u vetëidentifikuan si katolikë, por në vitin 2013 kjo shifër zbriti në 55%. Ndërsa Nju Jorku po përgatitet për vizitën e Papës, një kishë hispanike po ndjek metodat e Papës për t’i ruajtur besimtarët e saj. Edhe në mbasditet e ditëve të javës, mesha në gjuhën spanjolle në kishën Shën Elizabeta i mbledh besimtarët. Më shumë se gjysma e hispaniko-amerikanëve identifikohen si katolikë. Shumë nga besimtarët e kësaj kishe janë emigrantë të rinj nga vende me shumicë katolike të Amerikës Latine. Rreth 90% e hispaniko-amerikanëve kanë opinion pozitiv për Papa Françeskun, i cili do të vizitojë edhe këtë qytet. Murgesha Celia Cid thotë se Papa, bir emigrantësh, i kupton nevojat e tyre. Por tashmë, gati çereku i hispaniko-amerikanëve nuk janë më katolikë. Disa largohen drejt kishave evangjeliste dhe pentakoste, ndërsa të tjerë thjesht largohen nga Kisha Katolike. At Ambiorix Rodriguez, një emigrant nga Republika Dominikane, është rritur në komunitetin në Manhatan ku tani predikon. Ai thotë se Papa Françesku e ofron zgjidhjen. Papa i ka këshilluar udhëheqësit shpirtërorë të dalin dhe të krijojnë lidhje përtej kufijve të kishës. Largimi i hispanikëve nga kisha bie më shumë në sy tek të rinjtë. Shumë nga ata që janë nën 30 vjeç vetëdeklarohen të palidhur me një grup të caktuar. Por, natyra e hapur e Papës e rigjallëron besimtarin Alias. Alias thotë se përdorimi i mediave sociale nga Papa për t’u lidhur me brezin e ri është një nga mënyrat me të cilat i mban të rinjtë të përfshirë dhe të interesuar.